**Қазақстан Республикасы Парламенті Мәжілісінің депутаттарына**

(тізім бойынша)

*2023 жылғы 16 мамырдағы № ДС-176*

**Құрметті депутаттар!**

Жер саласындағы мәселелерге қатысты депутаттық сауалды қарап, мынаны хабарлаймыз.

***Жер кадастрының ашықтығына қатысты***

Жер кодексінің 43-бабының 14-тармағына сәйкес жергілікті атқарушы органдардың жер учаскелерін оның ішінде шаруа немесе фермер қожалығын, ауыл шаруашылығы өндірісін жүргізу үшін алған адамдар туралы, ақпаратты орналастыру тәртібі көзделген.

Қазіргі уақытта мемлекеттік жер кадастрының автоматтандырылған ақпараттық жүйесінде жер учаскесін беру негізін, нысаналы мақсатын, алаңын, орналасқан жерін, құқық түрін, жалға алу мерзімін, ал ауыл шаруашылығы мақсатындағы жер учаскелері бойынша заңды тұлғаның бизнес-сәйкестендіру нөмірін көрсете отырып, жер учаскесін алған тұлғалар туралы мәліметтер ашық түрде қолжетімді.

Бұдан басқа, Жер кодексінің 96-1-бабына сәйкес уәкілетті орган жер учаскелері мәжбүрлеп алып қойылған адамдардың тізілімін қалыптастыру және жүргізу жүзеге асырады, олар туралы ақпарат ресми интернет-ресурста жарияланады.

***Анықтама:*** *«Дербес деректер және оларды қорғау туралы» Заңның 6-бабына сәйкес меншік құқығындағы учаскелері бар адамдар туралы мәліметтерге субъектінің келісімімен ғана қол жеткізуге болады.*

***Жер ресурстарын басқару агенттігін құруға қатысты***

Жер ресурстарын басқару жөніндегі дербес орган құру мәселесі бұдан бұрын Үкімет деңгейінде қаралған болатын.

Осы мәселені қарау қорытындысы бойынша Үкімет Президент Әкімшілігімен келісе отырып, оны құрудың орынсыздығын атап өтті, өйткені бір мемлекеттік органда стратегиялық, бақылау-қадағалау және операциялық функцияларды шоғырландыру мүдделер қақтығысына әкелуі мүмкін.

***Мемлекеттік жер кадастрын беру мәселелеріне қатысты***

Мемлекеттік жер кадастрын жүргізу функциясын Цифрлық даму, инновациялар және аэроғарыш өнеркәсібі министрлігінен Ауыл шаруашылығы министрлігіне беру мәселесін уәкілетті органдар 2023 жылғы 3 мамырдағы Пайдаланылмаған және Қазақстан Республикасының заңнамасын бұза отырып берілген жерлерді алып қою жөніндегі комиссия отырысы барысында берілген тапсырма шеңберінде пысықтауда.

Пысықтау қорытындысы бойынша тиісті ақпаратты Ауыл шаруашылығы министрлігі Сіздердің мекен-жайларыңызға қосымша жолдайтын болады.

***Жер реформасы доктринасын қалыптастыруға және жер қатынастары саласын цифрландыруға қатысты***

Бүгінгі таңда жер қатынастары саласын ұзақ мерзімді дамыту Қазақстан Республикасының агроөнеркәсіптік кешенін дамытудың 2021 - 2030 жылдарға арналған тұжырымдамасымен айқындалды *(Қазақстан Республикасы Үкіметінің
2021 жылғы 30 желтоқсандағы № 960 қаулысымен бекітілген)*.

Қысқа мерзімді перспективада жекелеген міндеттер Қазақстан Республикасының агроөнеркәсіптік кешенін дамыту жөніндегі 2021 - 2025 жылдарға арналған ұлттық жобамен қамтылды *(Қазақстан Республикасы Үкіметінің 2021 жылғы 12 қазандағы № 732 қаулысымен бекітілген)*.

***Анықтама:*** *жоғарыда көрсетілген құжаттар шеңберінде жер учаскелерін беру тәртібінің рәсімдерін оңайлату бөлігінде жер заңнамасын жетілдіру, жер қатынастары саласындағы қызметтерді цифрландыру, бос жер учаскелері туралы мәліметтердің қолжетімділігін қамтамасыз ету және т. б. көзделеді.*

Осылайша, жер қатынастары саласын, оның ішінде цифрландыруды енгізу тұрғысынан дамыту уәкілетті органдардың, салалық сарапшылар мен бизнес-қоғамдастықтың қатысуымен әзірленген Мемлекеттік жоспарлау жүйесінің құжаттары негізінде жүзеге асырылады.

***Жер амнистиясына қатысты***

Бүгінгі күні жер қатынастары саласындағы азаматтардың мүліктік құқықтары азаматтық және жер заңнамасымен реттеледі, ал шартты жер үлестері есебінен жер учаскесін бөлу (қалыптастыру) жерге орналастыру тәртібімен жүзеге асырылады.

Жер учаскесіне меншік құқығы немесе жер пайдалану құқығы пайда болған сәттен бастап бұрынғы шарттар *(шартты жер үлесіне құқықты жалдау шарты және жалға алынған үлестер есебінен жер учаскесін жалдау (өтеусіз жер пайдалану) шарты)* күшін жоғалтады.

Бұл ретте азаматтардың мүліктік құқықтарын қозғайтын осы мәселенің жүйелі сипатын ескере отырып, оны жер иелерінің шартты жер үлестерін олардың кәсіпорындарының құрамынан бөлу бойынша амнистия жариялау арқылы шешу уәкілетті органдардың, салалық сарапшылар мен бизнес-қоғамдастықтың қатысуымен қосымша пысықтауды талап етеді.

Пысықтау қорытындысы бойынша тиісті ақпаратты Ауыл шаруашылығы министрлігі Сіздердің мекен-жайларыңызға қосымша жолдайтын болады.

***Жерді тәркілеу мәселелеріне қатысты***

Жер кодексінің 81-бабының 2-тармағында меншiк иесiнен жер учаскесiн және жер пайдаланушыдан жер пайдалану құқығын алып қою негіздері көзделген.

Сонымен қатар, Жер кодексінің 95-бабында тәркілеу үшін негіздер айқындалған, оған сәйкес жер учаскелері әкімшілік немесе қылмыстық құқық бұзушылық жасағаны үшін санкция түрінде меншік иесінен немесе жер пайдаланушыдан сот тәртібімен өтеусіз алынуы мүмкін.

Бұл ретте мемлекет пайдасына қайтарылған жер учаскелері заңнамада белгіленген тәртіппен нысаналы мақсаты бойынша одан әрі пайдалану үшін іске асыруы мүмкін.

Осылайша, жерді тәркілеу мәселесі қолданыстағы заңнамамен реттелген.

 **Қазақстан Республикасы**

**Премьер-Министрдің орынбасары –**

 **Сауда және интеграция министрі С. Жұманғарин**

*Орынд.: Е. Мамыт*

*Тел.: 74-53-86*

*mamyt\_yen@ukimet.kz*

**Тізім**

Б. Базарбек;

Қ. Иса;

К. Сейтжан.